b'\n_START_ARTICLE_\nEesti rokkmuusika\n_START_SECTION_\nRokkmuusika j\xc3\xb5udmine Eestisse\n_START_PARAGRAPH_\nEestis hakkas rokkmuusika levima 1950ndate l\xc3\xb5pul peamiselt tuntud raadiojaamade kesk- ja l\xc3\xbchilainesaatjate (Radio Luxembourg jt) kaudu. Sellele aitas tublisti kaasa laiatarbemagnetofonide levik. Heliplaadid olid siis veel raskesti k\xc3\xa4ttesaadavad. N\xc3\xb5ukogude Liidus oli see nn Hru\xc5\xa1t\xc5\xa1ovi sula aeg, ja L\xc3\xa4\xc3\xa4ne muusika suhtes olid v\xc3\xb5imud muutunud m\xc3\xb5nev\xc3\xb5rra leplikumaks, eriti p\xc3\xa4rast Nikita Sergejevit\xc5\xa1 Hru\xc5\xa1t\xc5\xa1ovi visiiti Ameerika \xc3\x9chendriikidesse ja Ameerika \xc3\x9chendriikide n\xc3\xa4itust Moskvas 1958. aastal. See polnud enam varase rock\'n\'roll\'i ja rockabilly, vaid suurel m\xc3\xa4\xc3\xa4ral juba elektrikitarri p\xc3\xb5hipillidena kasutava rock\'i ja instrumentaalse rock\'i (k.a surf-rocki) ajastu. Elektrikitarride puudumise t\xc3\xb5ttu hakati neid ise valmistama ja v\xc3\xb5imendina p\xc3\xbc\xc3\xbcti kasutada toekamaid raadiovastuv\xc3\xb5tjaid. Sellega saavutati v\xc3\xa4iksemates ruumides, nagu kodune garaa\xc5\xbe v\xc3\xb5i suurem keldriruum, \xc3\xbcsnagi vastuv\xc3\xb5etav heli (sound) selliste ansamblite, nagu The Shadows v\xc3\xb5i The Ventures stiilis. Avalike esitusteni ja helisalvestusteni j\xc3\xb5udsid sel perioodil vaid v\xc3\xa4hesed professionaalsed kitarristid (n\xc3\xa4iteks Emil Laansoo).\n_START_SECTION_\nRokkmuusika Eestis 1960ndatel\n_START_PARAGRAPH_\nEesti esitajate ja autorite seas hakati rokkmuusikaga avalikumalt tegelema 1960ndate keskpaiku. See oli aeg, kui maailmas sai populaarseks Suurbritannia biitmuusika, ennek\xc3\xb5ige mersey-beat ja seda esitavad b\xc3\xa4ndid eesotsas ansambliga The Beatles. _NEWLINE_Eestis tekkisid sel ajal elektrikitarrimuusikat esitavad ansamblid peaaegu igas suuremas koolis, ka p\xc3\xb5hikoolides (mis siis olid 8-klassilised). Enamik neist suutsid paremal juhul esineda m\xc3\xb5ne looga koolipeol, kuid v\xc3\xa4ga v\xc3\xa4hesed neist p\xc3\xa4\xc3\xa4sesid esinema suurematel lavadel._NEWLINE_Eesti esimesteks rokkansambliteks olid enamjaolt tolleaegseid Suurbritannia edetabeli Top 10 lugusid m\xc3\xa4ngivad k\xc3\xb5rgkooli\xc3\xb5ppurite b\xc3\xa4ndid. 1960ndate tuntuimad b\xc3\xa4ndid olid Juuniorid (esimene), Optimistid, Mikronid, Kontrastid ja Virmalised._NEWLINE_Hoolimata N\xc3\xb5ukogude Liidu v\xc3\xb5imude ametlikust vastuseisust (rokkmuusikat n\xc3\xa4hti soovimatu L\xc3\xa4\xc3\xa4ne m\xc3\xb5juna) said m\xc3\xb5ned b\xc3\xa4ndid mitteametlikult p\xc3\xa4ris kuulsaks. Nad m\xc3\xa4ngisid tantsupidusid korraldavates klubides ja nimetasid ennast tantsumuusikaansambliteks. _NEWLINE_M\xc3\xb5ned b\xc3\xa4ndid suutsid teha korralikke stuudiosalvestisi ja esineda paar korda televisioonis juba 1960ndate teisel poolel.\n_START_SECTION_\nProgressiivne rokk Eestis\n_START_PARAGRAPH_\n1960ndate l\xc3\xb5pus ja 1970ndate alguses, kui\xc2\xa0rock\'n\'roll\xc2\xa0arenes mitmetes suundades (hard rock, art rock, progressiivne rokk jne) ja\xc2\xa0noorelt alustanud eesti muusikud vananesid, muutus rokkmuusika detailsemaks. Eestis sai k\xc3\xb5ige popimaks raske roki m\xc3\xb5jutustega progressiivne rokk. 1960ndatel muusikukarj\xc3\xa4\xc3\xa4ri alustanud ja seda j\xc3\xa4tkanud muusikutest said tuntud isikud ning osa neist huvitus progressiivsest rokist v\xc3\xa4ga. Progressiivse v\xc3\xb5i nn intellektuaalse rokiga v\xc3\xb5idi n\xc3\xa4idata, et rokkmuusikal on s\xc3\xbcgavam t\xc3\xa4hendus._NEWLINE_Korralike muusikariistade puuduses polnud see kerge \xc3\xbclesanne. \xc3\x95nneks leidusid m\xc3\xb5ned sellest huvitatud noored insenerid, nagu n\xc3\xa4iteks H\xc3\xa4rmo H\xc3\xa4rm, kes olid v\xc3\xb5imelised looma rokkb\xc3\xa4ndidele sobivaid elektrikitarri efektiseadmeid (fuzz, wow jt) ja elektroonseid muusikainstrumente, nende hulgas isegi s\xc3\xbcntesaatoreid. Selle aja ansamblitest said neid kasutada v\xc3\xa4hesed, esimesena Keldriline Heli ehk V\xc3\xa4ntorel, mille liige H\xc3\xa4rmo H\xc3\xa4rm ka oli. S\xc3\xbcntesaatorit m\xc3\xa4ngis Sven Gr\xc3\xbcnberg._NEWLINE_Oluline ansambel oli Ruja, kus laulja ja helilooja oli Rein Rannap.\n_START_SECTION_\nRokkmuusika Eestis 1970ndatel\n_START_PARAGRAPH_\n1970ndatel moodustati Eestis mitmeid rokkmuusikat esitanud ansambleid. Olulisemad nendest olid Fix, Apelsin ja Rock Hotel.\n_START_SECTION_\nHard rock Eestis\n_START_PARAGRAPH_\nGunnar Graps ja Magnetic Band olid \xc3\xbched esimesed hard rock\'i esitajad Eestis._NEWLINE_Sellele j\xc3\xa4rgnes disco-rock\'i ajastu, ja mitmed Eesti lauljad ja ansamblid saavutasid N\xc3\xb5ukogude Liidus v\xc3\xa4ga suure tuntuse (Jaak Joala, Anne Veski, T\xc3\xb5nis M\xc3\xa4gi, Marju L\xc3\xa4nik, Ivo Linna, Gunnar Graps jt).\n_START_SECTION_\nRokkmuusika Eestis 1980ndatel\n_START_PARAGRAPH_\n1980ndatel tekkis Eestis punk rock\'i ansambleid._NEWLINE_\xc3\x9cldiselt oli Eesti rokkmuusika 1980ndatel pop-rock\'iliku suunaga, eeskujudena The Europe jt. Tehti ka reggae-stiilis muusikat._NEWLINE_Rokkmuusikas tekkis taasiseseisvumise eel m\xc3\xa4rkimisv\xc3\xa4\xc3\xa4rne isamaalise roki laine (Alo Mattiisen jt).\n_START_SECTION_\nRokkmuusika Eestis 1990ndatel\n_START_PARAGRAPH_\n1990ndatel oli Eestis riikliku iseseisvuse taastamise j\xc3\xa4rel rokkmuusikas uus laine: Mr. Lawrence, Smilers, Vaiko Eplik jt._NEWLINE_Suured olid electropop\'i, techno, trance\'i ja r\xc3\xa4ppmuusika m\xc3\xb5jutused._NEWLINE_Eesti rokkmuusika j\xc3\xb5udis lauluv\xc3\xb5istlusele "Eesti Eurolaul", millest hiljem sai "Eesti Laul", mille v\xc3\xb5itja esindab Eestit Eurovisiooni Lauluv\xc3\xb5istlustel.\n_START_SECTION_\nRokkmuusika Eestis 21. sajandil\n_START_PARAGRAPH_\n21. sajandil on Eesti rokkmuusikas m\xc3\xa4rgatav olnud folk-rock\'i ja etno-rock\'i esilet\xc3\xb5us._NEWLINE_2001. aastal v\xc3\xb5itis Eesti rokklaul "Everybody" Tanel Padari, Dave Bentoni ja ansambli 2XL esituses Eurovisiooni lauluv\xc3\xb5istluse. Teistel Eestit esindanud rokklauludel nii h\xc3\xa4sti ei ole l\xc3\xa4inud._NEWLINE_Lauluv\xc3\xb5istlusest "Eesti Eurolaul" sai 2009. aastast lauluv\xc3\xb5istlus "Eesti Laul", millel Eesti rokkmuusika on olnud esindatud m\xc3\xa4rkimisv\xc3\xa4\xc3\xa4rselt.'